**Հավելված**

Հայաստանի Հանրապետության կառավարության

2024 թվականի .......................-ի

№...... Ն որոշման

**Կ Ա Ր Գ**

**ՀԱՅԱՍՏԱՆԻ ՀԱՆՐԱՊԵՏՈՒՅԱՆ ԿՐԹՈՒԹՅԱՆ, ԳԻՏՈՒԹՅԱՆ, ՄՇԱԿՈՒՅԹԻ ԵՎ ՍՊՈՐՏԻ ՆԱԽԱՐԱՐՈՒԹՅԱՆ ԵՆԹԱԿԱՅՈՒԹՅԱՆ** **ՊԵՏԱԿԱՆ ՈՉ ԱՌԵՎՏՐԱՅԻՆ ԿԱԶՄԱԿԵՐՊՈՒԹՅՈՒՆՆԵՐԻ (ԲԱՑԱՌՈՒԹՅԱՄԲ՝ ՀԱՆՐԱԿՐԹԱԿԱՆ ՈՒՍՈՒՄՆԱԿԱՆ ՀԱՍՏԱՏՈՒԹՅՈՒՆՆԵՐԻ) ՇԱՀՈՒՅԹԻ ՕԳՏԱԳՈՐԾՄԱՆ**

 1. Սույն կարգը սահմանվում է «Պետական ոչ առևտրային կազմակերպությունների մասին» օրենքի 6-րդ հոդվածի 2-րդ մասի պահանջին համապատասխան և կարգավորում է Հայաստանի Հանրապետության կրթության, գիտության, մշակույթի և սպորտի նախարարության ենթակայության պետական ոչ առևտրային կազմակերպությունների (բացառությամբ՝ հանրակրթական ուսումնական հաստատությունների)(այսուհետ` ՊՈԱԿ) շահույթի օգտագործման հետ կապված հարաբերությունները:

2. ՊՈԱԿ-ի գործունեության ընթացքում առաջացած շահույթն օգտագործվում է ՊՈԱԿ-ի կանոնադրությամբ նախատեսված նպատակների համար:

3. ՊՈԱԿ-ի հաշվետու տարվա շահույթն օգտագործվում է հետևյալ ուղղություններով և համամասնությամբ`

1) պայմանական պարտավորությունների պահուստ` հաշվետու տարվա շահույթի մինչև 10 տոկոսի չափով (համաձայն Հայաստանի Հանրապետության հանրային հատվածի հաշվապահական հաշվառման ստանդարտի 23-րդ բաժնով սահմանված նպատակների).

2) տնտեսական և մարդկային կարողությունների զարգացման պահուստ՝ հաշվետու տարվա շահույթի մինչև մինչև 50 տոկոսի չափով, որը ներառում է՝

ա. կապիտալ բնույթի ներդրումների պահուստ (ոչ ընթացիկ ակտիվների ձեռքբերում, դրանց կապիտալ վերանորոգում, արդիականացում).

բ. աշխատակազմի կարողությունների զարգացման պահուստ.

3) սպառման պահուստ` հաշվետու տարվա շահույթի մինչև 35 տոկոսի չափով, որը ներառում է`

ա. խրախուսում (համաձայն Աշխատանքային օրենսգրքի 219-րդ հոդվածի 1-ին մասի 2-րդ, 3-րդ և 4-րդ կետերի).

բ. դրամական պահանջների բավարարում և հատուցումներ (համաձայն Աշխատանքային օրենսգրքի 20-րդ գլխի).

4) այլ պահուստ՝ հաշվետու տարվա շահույթի մինչև 5 տոկոսի չափով (սույն կարգի 3-րդ կետով չնախատեսված՝ կոլեգիալ կառավարման մարմնի (ձևավորված չլինելու դեպքում՝ լիազորված պետական մարմնի) որոշմամբ սահմանված կանոնադրական այլ նպատակներով):

4. ՊՈԱԿ-ի կոլեգիալ կառավարման մարմինը (ձևավորված չլինելու դեպքում՝ լիազորված պետական մարմինը), հիմք ընդունելով սույն կարգի 3-րդ կետը, մինչև տվյալ տարվա մայիսի 1-ը սահմանում է հաջորդող հաշվետու տարվա շահույթի օգտագործման ուղղությունները:

5. ՊՈԱԿ-ի կոլեգիալ կառավարման մարմինը (ձևավորված չլինելու դեպքում՝ լիազորված պետական մարմինը) կարող է հիմնավորված անհրաժեշտության դեպքում վերաբաշխել սույն կարգի 3-րդ կետով սահմանված պահուստի չափը՝ պայմանով, որ յուրաքանչյուր պահուստի գծով վերաբաշխվող կրճատումը չգերազանցի նախատեսված չափի 15 տոկոսը, իսկ ավելացումը՝ 30 տոկոսի չափը:

6. Անհրաժեշտությունից ելնելով, լիազորված պետական մարմնի համաձայնությամբ, հաջորդող 3 հաշվետու տարիների ընթացքում վերականգնելու պայմանով, հաշվետու տարվա ընթացքում սույն կարգի 3-րդ կետով սահմանված պահուստում կուտակված գումարները կարող են ուղղվել ՊՈԱԿ-ի հրատապ համարվող՝ սույն կարգով չնախատեսված ծախսերի նպատակով:

7. Հաշվետու տարվա ընթացքում՝ սույն կարգի 3-րդ կետով սահմանված նպատակներով պահուստների չծախսված միջոցները կարող են ծախսվել հաջորդող տարում՝ պահպանելով իրենց նախնական նպատակայնությունը:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՎԱՐՉԱՊԵՏԻ

ԱՇԽԱՏԱԿԱԶՄԻ ՂԵԿԱՎԱՐ՝ Ա. ՀԱՐՈՒԹՅՈՒՆՅԱՆ